NOTA DE FUNDAMENTARE
la proiectul Hotărârii Guvernului pentru aprobarea Normelor privind efectuarea controalelor oficiale specifice aplicabile transporturilor de anumite animale și bunuri originare din Republica Moldova care revin în țară în urma unui refuz de intrare într-o altă țară
	1. Denumirea sau numele autorului și, după caz, a/al participanților la elaborarea proiectului actului normativ

	         Proiectul Hotărârii Guvernului pentru aprobarea Normelor privind efectuarea controalelor oficiale specifice aplicabile transporturilor de anumite animale și bunuri originare din Republica Moldova care revin în țară în urma unui refuz de intrare într-o altă țară este elaborat de către Ministerul Agriculturii și Industriei Alimentare. 

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	         Prezentul proiect este elaborat ca urmare a angajamentelor asumate de Republica Moldova în baza Acordului de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte, ratificat prin Legea nr.112/2014.
Temeiul legal: 
[bookmark: _Hlk201676319]1) În temeiul prevederilor art.68 alin.(1) lit.h) din Legea nr.82/2024 privind controalele oficiale în domeniul agroalimentar;
2) Întru executarea acțiunii nr.21 din Cluster V, Cap.12 al Programului național de aderare a Republicii Moldova la Uniunea Europeană pentru anii 2025-2029, aprobat prin Hotărârea Guvernului nr.306/2025.

	2.2. Descrierea situaţiei actuale şi a problemelor care impun intervenţia, inclusiv a cadrului normativ aplicabil şi a deficienţelor /lacunelor normative

	În contextul actual al comerțului internațional, transporturile de animale vii și produsele alimentare originare din Republica Moldova pot fi refuzate la intrarea în alte țări din diverse motive: neconformități cu cerințele sanitar-veterinare, suspiciuni privind documentație incompletă etc. 
Pentru a asigura un nivel ridicat de protecție a sănătății publice, în special, pentru a se asigura că nu există niciun risc de introducere și răspândire în Republica Moldova a bolilor animalelor sau a dăunătorilor plantelor, autoritățile competente ar trebui să se asigure că transporturile originare din Republica Moldova care se întorc în Republica Moldova respectă cerințele relevante pentru reintroducerea în țară a acestor transporturi, astfel cum sunt prevăzute în normele privind sănătatea animală, subprodusele de origine animală sau sănătatea plantelor, după caz. Prin urmare, normele prevăzute trebuie să se aplice monitorizării transportului și sosirii transporturilor de mărfuri, de la postul de control la frontieră de sosire în Republica  Moldova până la unitatea de la locul de destinație.
În urma aprobării Normelor privind controalele oficiale specifice aplicabile transporturilor de anumite animale și bunuri originare din Moldova care revin în țară în urma unui refuz de intrare într-o altă țară, ar trebui să garanteze că animalele sunt apte pentru transportul ulterior către locul lor de destinație și că sunt respectate cerințele privind bunăstarea animalelor.
Proiectul dat este o inițiativă necesară și oportună în contextul creșterii schimburilor comerciale internaționale și al angajamentelor Republicii Moldova de armonizare cu normele europene.
Necesitatea reglementării derivă din:
· Lipsa unui cadru normativ clar pentru gestionarea transporturilor returnate;
·  Creșterea riscurilor pentru sănătatea publică și animală, în lipsa unor controale oficiale adecvate;
· Necesitatea de a asigura trasabilitatea și siguranța alimentară;
Instituirea unui cadru normativ clar pentru desfășurarea controalelor oficiale specifice la reintroducerea pe teritoriul național a mărfurilor refuzate de alte țări, pentru a asigura protecția sănătății publice, animale și mediului.

	3. Obiectivele urmărite și soluțiile propuse

	3.1. Principalele prevederi ale proiectului şi evidenţierea elementelor noi

	Art. 45 și 68 din Legea nr.82/2024 prevede reguli generale ale controalelor oficiale efectuate la posturile de control la frontieră privind animalele și bunurile.
Astfel, este necesar de a introduce reglementări specifice privind controalele oficiale aplicabile transporturilor de anumite animale și bunuri originare din Moldova care revin în țară în urma unui refuz de intrare într-o altă țară, gestionarea acestor situații, mai ales, când există  riscul introducerii unor produse sau animale care pot compromite sănătatea publică și animală, precum și siguranța pieței interne. 
Mai mult, prin aprobarea acestor Norme, va fi asigurată o funcționare eficientă a comerțului prin implementarea unor standarde europene și internaționale de înaltă calitate, de aici și un nivel ridicat de protecție a consumatorilor și siguranța produselor. 
Normele privind controalele oficiale specifice aplicabile transporturilor de anumite animale și bunuri originare din Moldova refuzate de alte state și întoarse în țară prin alinierea parțială a Regulamentului delegat (UE) 2019/2074 ce ține  de controalele oficiale specifice efectuate asupra transporturilor de anumite animale și bunuri originare din Republica Moldova și care se întorc în țară în urma unui refuz de intrare din partea unei alte țări, prevăd: 
· Cerințe procedurale privind controalele oficiale specifice aplicabile transporturilor de anumite animale și bunuri originare din Moldova refuzate de alte state și întoarse în țară 
· Norme suplimentare privind controalele oficiale efectuate asupra transporturilor de produse de origine animală și de produse compuse

	3.2. Opţiunile alternative analizate şi motivele pentru care acestea nu au fost luate în considerare

	           Nu s-au identificat 

	4. Analiza impactului de reglementare

	4.1. Impactul asupra sectorului public

	Prezentul proiect de act normativ va avea un impact pozitiv cu prevederi ce țin de măsurile de control asupra transporturilor de animale și bunuri supuse controlului oficial de către ANSA care provin din Republica Moldova și se întorc în țară în urma unui refuz al intrării din partea unei alte țări, sporind supravegherea pieței interne. Modificări sau completări asupra sistemul administrației publice sau a altor structuri instituționale de prezentul proiect nu se prevăd.
De asemenea, proiectul va permite o monitorizare mai riguroasă a fluxurilor de mărfuri și animale, ceea ce contribuie la prevenirea riscurilor asupra sănătății publice.

	4.2. Impactul financiar şi argumentarea costurilor estimative   

	Sub aspect financiar şi economic implementarea proiectului în cauză nu va necesita finanțare din buget.
[bookmark: _Hlk206998303]Potrivit prevederilor proiectului în cauză care stabilește controale documentare, controale de identitate ale transporturilor de animale și de bunuri, precum și controalele fizice asupra transporturilor originare din Republica Moldova returnate în urma unui refuz de intrare într-o altă țară se vor efectua de către ANSA, iar cheltuielile financiare vor fi acoperite din bugetul acesteia.
Operatorii din domeniul alimentar nu vor suporta cheltuieli suplimentare.

	4.3. Impactul asupra sectorului privat

	Prevederile proiectului vizează transporturile de animale, de produse de origine animală și de bunuri originare din Republica Moldova și care se întorc în țară, în urma unui refuz de intrare din partea unei alte țări, și pot reprezenta un risc pentru sănătatea publică. Costuri de conformare din partea transportatorilor nu se prevăd decît prezentarea certificatului oficial original și declarația oficială a autorității competente din țara din care se returnează transportul, care indică motivul refuzului intrării, locul și data descărcării și reîncărcării în țara respectivă. 

	4.4. Impactul social

	    Implementarea cadrului normativ propus are un impact social pozitiv, întrucât va contribui direct la protejarea sănătății publice și la asigurarea accesului populației la produse sigure.
La fel, implementarea proiectului dat va contribui: 
-la prevenirea reintroducerii în circuitul intern a produselor sau animalelor care ar putea reprezenta un pericol pentru sănătatea publică;
-la consolidarea siguranței alimentare, în ceea ce privește calitatea produselor disponibile pe piața internă;
-la prevenirea practicilor neloiale, cum ar fi comercializarea produselor returnate fără verificări corespunzătoare.

	4.4.1. Impactul asupra datelor cu caracter personal

	Anumite prevederi pot presupune prelucrarea unor informații referitoare la operatori economici, transportatori, precum și alte persoane implicate în lanțul logistic al transporturilor de animale și bunuri returnate.
Prelucrarea datelor va fi realizată în scopuri strict administrative și de control oficial de către autoritățile competente respectând prevederile legale privind protecția datelor cu caracter personal.

	4.4.2. Impactul asupra echităţii şi egalităţii de gen

	Prevederile proiectului în cauză nu au impact sub aspectul echităţii şi egalităţii de gen.

	4.5. Impactul asupra mediului

	       Adoptarea proiectului respectiv are un impact favorabil asupra mediului prin evitarea descărcării sau manipulării necontrolate a bunurilor returnate care pot conține agenți patogeni, substanțe alterate sau  materiale biologice periculoase;
-Reducerea riscului de propagare a bolilor transfrontaliere, inclusiv zoonoze, care pot afecta ecosistemele locale și fauna sălbatică;
-În plus, implementarea controlului oficial la reintroducerea bunurilor în țară sprijină alinierea la politicile de mediu, inclusiv cele privind biosecuritatea.

	4.6. Alte impacturi și informații relevante 

	Nu s-au identificat

	5. Compatibilitatea proiectului actului normativ cu legislația UE

	      5.1. Măsuri normative necesare pentru transpunerea actelor juridice ale UE în legislația națională 
Proiectul este elaborat ca urmare a angajamentelor asumate de Republica Moldova în baza Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, ratificat prin Legea nr.112/2014 și vine întru executarea articolului 181 din Planul naţional de acţiuni pentru implementarea Acordului de Asociere Republica Moldova– Uniunea Europeană în perioada 2017 2019, aprobat prin Hotărârea de Guvern nr.1472/2016.
Prezentul proiect reprezintă cadrul normativ național secundar de implementare a prevederilor art. art.68 alin.(1) lit. h) din Legea nr.82/2024 privind controalele oficiale în domeniul agroalimentar.
Proiectul Hotărârii Guvernului pentru aprobarea Normelor privind efectuarea controalelor oficiale specifice aplicabile transporturilor de anumite animale și bunuri originare din Republica Moldova care revin în țară în urma unui refuz de intrare într-o altă țară transpune parțial (transpune art. 1, art. 2, art. 3 (1), (2) lit. a), b), (4) și (5)) Regulamentul delegat (UE) 2019/2074 al Comisiei din 23 septembrie 2019 de completare a Regulamentului (UE) 2017/625 al Parlamentului European și al Consiliului în ceea ce privește normele privind controalele oficiale specifice efectuate asupra transporturilor de anumite animale și bunuri originare din Uniune și care se întorc în Uniune după ce li s-a refuzat intrarea într-o țară terță.
Obiectivul Regulamentului (UE) 2019/2074: de a pune la dispoziția autorităților de control un instrument eficace prin norme pentru efectuarea controalelor oficiale specifice la posturile de inspecție la frontieră asupra transporturilor din categoriile de animale și bunuri menționate la art. art.68 alin.(1) lit. h) din Legea nr. 82 /2024, originare din Moldova care revin în țară în urma unui refuz de intrare în alte state.
Gradul de compatibilitate a actelor UE cu proiectul în cauză este reflectat în tabelul de concordanță elaborat conform prevederilor Regulamentului privind armonizarea legislației Republicii Moldova cu legislația Uniunii Europene aprobat prin Hotărîrea de Guvern nr.1171/2018.

	5.2. Măsuri normative care urmăresc crearea cadrului juridic intern necesar pentru implementarea legislației UE

	           Prezentul proiect reprezintă cadrul normativ de punere în aplicare a legislației primare în domeniul controalelor oficiale în domeniul agroalimentar, în special a prevederilor art art.68 alin.(1) lit.h)  din Legea nr.82/2024.

Articolul 68. Normele specifice privind controalele oficiale și privind măsurile care trebuie întreprinse în urma efectuării controalelor respective
(1) Guvernul adoptă normele specifice pentru efectuarea controalelor oficiale și privind măsurile care trebuie întreprinse în caz de neconformitate, în vederea luării în considerare particularitățile următoarelor transporturi de animale și de bunuri sau modalitățile și mijloacele de transport ale acestora:
…
h) transporturile de animale și bunuri din categoriile menționate la art. 45 alin. (1) lit. a)–c), originare din Republica Moldova, care sunt întoarse în Republica Moldova după ce a fost refuzată intrarea acestora într-o altă țară;

	6. Avizarea și consultarea publică a proiectului actului normativ

	      Întru respectarea art. 9, art. 11 alin (22) din Legea nr. 239/2008 privind transparența în procesul decizional, pct. 239 din Regulamentul Guvernului, aprobat prin Hotărârea Guvernului nr. 610/2018, a fost publicat la linkul de mai jos anunțul privind inițiativa de elaborare a proiectului Hotărârii Guvernului pentru aprobarea Normelor privind controalele oficiale specifice aplicabile transporturilor de anumite animale și bunuri originare din Moldova care revin în țară în urma unui refuz de intrare într-o altă țară şi elaborarea versiunii inițiale a acestuia, anunțul de consultare și versiunea definitivată a proiectului împreună cu nota de fundamentare și sinteza actualizată:
https://particip.gov.md/index.php/ru/document/stages/anunt-privind-initierea-elaborarii-proiectul-hotararii-guvernului-privind-aprobarea-normelor-privind/15153 

	7. Concluziile expertizelor

	În conformitate cu art. 36 al Legii nr. 100/2017 cu privire la actele normative, proiectul a fost supus expertizei anticorupție (06/2/18987 din 24.10.2025) de către Centrul Național Anticorupție, în care s-a concluzionat că implementarea prevederilor propuse poate contribui la realizarea interesului public specific vizat de proiect, fără a aduce atingere interesului public general, în sensul prevederilor Legii integrității nr. 82/2017, iar recomandările formulate în raportul de expertiză anticorupție, au fost luate în considerare.
În conformitate cu art. 37 al Legii nr. 100/2017 cu privire la actele normative proiectul a fost supus expertizei juridice (nr. 04/2-10602 din 29.10.2025) de către Ministerul Justiției, și redactat conform obiecțiilor.
În conformitate cu art. 35 al Legii nr. 100/2017 cu privire la actele normative proiectul a fost supus expertizei de compatibilitate cu legislația UE de către Centrul de Armonizare a Legislației. Obiecțiile și propunerile din declarația de compatibilitate (nr. 31/02-126-10255 din 06.10.25) au fost luate în considerare.
În conformitate cu art. 32 alin.(22) al Legii nr. 100/2017 cu privire la actele normative proiectul a fost examinat de către grupul de lucru al Comisiei de stat pentru reglementarea activității de întreprinzător. Propunerile prezentate în opinia Comisiei de stat pentru reglementarea activității de întreprinzător (nr.38-78-10333 din 08.10.2025) au fost luate în considerare la redactarea proiectului.

	8. Modul de încorporare a actului în cadrul normativ existent

	Prezentul proiect reprezintă cadrul normativ național secundar de implementare a prevederilor art. art.68 alin.(1) lit.h) din Legea nr.82/2024 privind controalele oficiale în domeniul agroalimentar.
Prevederile prezentului proiect vor intra în vigoare la data intrării în vigoare a Legii nr. 82/2024 privind controalele oficiale în domeniul agroalimentar.
Aprobarea proiectului de hotărîre nu presupune abrogarea sau modificarea altor acte normative.

	9. Măsurile necesare pentru implementarea prevederilor proiectului actului normativ

	Controlul asupra implementării prevederilor proiectului în cauză este în responsabilitatea Agenției Naționale pentru Siguranța Alimentelor, prin realizarea controlului oficial la postul de inspecție la frontieră la sosirea în țară a transporturilor originare din Republica Moldova returnate din altă țară.
Operatorii din domeniul alimentar sunt responsabili de respectarea prevederilor proiectului de hotărîre prin prezentarea documentelor de conformitate a transporturilor de animale și de bunuri.

